Kristian Pihl Lorentzen (V), 2009-05-05:
Jeg vil indlede med at takke transportministeren for en god og klar redegørelse, der beskriver udfordringer, mål og rammer for Danmarks godstransport.
Denne redegørelsesdebat er en fremragende anledning til at sætte fokus på noget, der virkelig holder hjulene i gang i det danske samfund, nemlig den omfattende daglige transport af gods og varer.
Hvert eneste år transporteres mere end 200 mio. t gods med start- og slutdestination i Danmark.
Det svarer til mere end 37.000 kg gods pr. dansker fra spædbarn til olding hvert eneste år.
Det må derfor stå klart for enhver, at en effektiv og miljørigtig transport af gods er helt afgørende for et moderne og velstående samfund.
Derfor er transport af gods et politikområde, der fortjener vedvarende stor politisk bevågenhed.
Godstransportens betydning for samfundet og den enkelte borger er langt større, end vi umiddelbart oplever.
Samtidig mener Venstre, at der er behov for konstant politisk fokus på rammevilkår, der er forudsætningen for et konkurrencedygtigt dansk transporterhverv, der kan klare sig i den hårde konkurrence i en globaliseret verden og i EU’s frie indre marked.
Vi skal ubetinget satse på en effektiv, innovativ og miljøvenlig godstransport, hvor der hele tiden er et tæt sammenspil mellem alle aktører.
Herunder skal vi satse på effektive transportkæder og et optimalt samspil imellem de enkelte transportformer, hvad enten det gælder vej, bane, skib eller fly.
Det hedder modalitet med et fint ord.
Den nationale godstransport domineres klart af lastbilerne, der jo står for omkring 80 pct. af det samlede godstransportarbejde i Danmark.
Skibe og færger står for ca. 19 pct., mens jernbanen står for omkring 1 pct.
Også om 20 år vil lastbilerne have klart den største betydning, selv om andre transportmidler såsom skib og tog måtte overtage en større andel af den voksende godstransport.
Det er derfor uhyre vigtigt, at vi sammen med transporterhvervet satser på, at lastbilerne bliver så effektive, så trafiksikre og så miljøvenlige som overhovedet muligt.
Det næste, jeg vil tale om, er den bæredygtige godstransport.
Der noterer Venstre sig med tilfredshed, at regeringen vil satse på et grønnere transportsystem, der sikrer høj mobilitet og mindre trængsel, samtidig med at vi reducerer forbruget af fossile brændstoffer og reducerer udledningen fra transport som helhed.
Den store transportaftale fra den 29. januar i år understøtter denne satsning bl.a. med afsnittet om grøn transportvision i Danmark.
På kort sigt iværksættes nu en række initiativer, der alle leder frem mod dette mål, herunder eksempelvis certificering af grønne transportvirksomheder, videreførelse af forsøget med modulvogntog, tilskudsordning vedrørende bedre aerodynamik for lastbiler samt energimærkning af varebiler.
Venstre har i den forbindelse peget på, at vi bør undersøge perspektiverne i brugen af eldrevne lastvogne til støj- og røgfri fordeling af gods i store byer.
I Storbritannien er man allerede langt fremme med sådanne løsninger, idet man startede forsøg op for 3 år siden.
En af fordelene er, at lastbilerne kan oplades om natten, hvor vi har et stort overskud af vindmøllestrøm.
En sådan transportløsning skal naturligvis være økonomisk realistisk.
Det kan vi finde ud af ved at iværksætte et forsøg med et begrænset antal eldrevne lastvogne her i hovedstadsområdet i et tæt samarbejde med transportbranchen.
Så vil jeg tale om behovet for en effektiv infrastruktur.
For Venstre står det lysende klart, at en effektiv, moderne og velfungerende infrastruktur er helt afgørende for godstransporten.
Det gælder for veje, jernbaner, havne og lufthavne.
Trængsel og spildtid i trafikken medfører hvert år store tab for samfundet.
Det har vi ikke råd til at blive ved med at have, hvis vi ønsker at bevare et konkurrencedygtigt dansk erhvervsliv.
Med hensyn til jernbaneinfrastrukturen er der mange positive ting
i vente.
Der kommer i 2018 en ny samlet jernbanekorridor fra Øresund via Ringsted og Femern til Tyskland, men vi må ikke glemme den meget vigtige godskorridor til Tyskland ned gennem Jylland.
Langt hovedparten af den danske industriproduktion til eksport er placeret i Jylland.
Derfor glæder Venstre sig over, at trafikforligspartierne har aftalt, at der skal anlægges dobbeltspor hele vejen ned igennem Sønderjylland, indledningsvis mellem Vamdrup og Vojens.
Desuden er der afsat midler til at styrke jernbaneforbindelserne til en række havne.
Der er også brug for et snarligt løft af vores kombiterminaler, hvor der omlades gods imellem lastbiler og godstog, eksempelvis i Høje Taastrup og i Taulov ved Fredericia - alt sammen med det mål at styrke mulighederne for gods på jernbane.
Men vi må ikke foregøgle os selv, at vi kan flytte store mængder gods fra vej til bane.
Gods på bane er primært for de lange afstande og for de store samlede mængder gods.
Men forhåbentlig kan jernbanen tage en del af den forventede stigning i godsmængderne i de kommende år.
Med hensyn til godstransport med lastbiler sker der med trafikaftalen fra januar en længe ventet udbygning af en række vigtige vejkorridorer.
Det gælder for flaskehalse på motorvejene samt en række vigtige hængsler til det overordnede vejnet.
Vi er altså kommet et godt skridt videre på vejen, men der er fortsat store udfordringer, der skal tackles og ikke mindst finansieres i de kommende trafikaftaler.
Lad mig fremhæve, at der med trafikaftalen er lagt de langsigtede spor for at sikre gode vejforbindelser mellem Østdanmark og Vestdanmark, og også, at der er lagt de langsigtede spor for tilstrækkelig vejkapacitet ned igennem Jylland.
Lad mig også nævne, at der er lagt op til en beslutning om havnetunnellen og en østlig ringvejsforbindelse ved København.
Det er stærkt påkrævet.
Jeg vil også nævne, at der afsat 1 mia. kr. til en havnepakke, der skal forbedre adgangen til en række havne og dermed bane vejen for mere gods på skib via de blå motorveje.
Til gengæld for denne statslige investering i bedre adgang til havnene forventer Venstre, at havnenes ejere, herunder primært havnekommunerne, fremover giver det højeste prioritet at sikre plads til erhvervsaktivitet på havnen.
Havnene er en vigtig del af den nationale infrastruktur og ikke blot lokale havne.
Når vi taler vejtransport, er vi også nødt til at tale hvil for chaufførerne.
Vi har en stor politisk udfordring i at sikre flere og bedre rastepladser langs det overordnede vejnet.
Med trafikaftalen fik vi afsat 20 mio. kr., der kan omsættes til mere kapacitet på rastepladserne allerede i 2009, og det er hårdt tiltrængt.
Men der er ubetinget brug for at afsætte flere midler til rastepladser i de kommende trafikaftaler.
Desuden må vi overveje, om der ved brug af intelligente tekniske løsninger kan ske en bedre udnyttelse af den til rådighed værende p-plads rundt omkring på rastepladserne.
Der er også behov for, at vi i samarbejde med transportbranchen og private investorer fokuserer mere på sikre rastepladser og chaufførvelfærd.
Endelig ser Venstre gerne et gevaldigt løft af renholdelsen af vores rastepladser, inklusive toiletterne, og der kunne vi passende skele til den effektive tyske model med en beskeden brugerbetaling og bemanding af toiletterne.
Til slut vil jeg tale lidt om transporterhvervets rammevilkår.
Det er utrolig vigtigt at sikre rammerne for et konkurrencedygtigt dansk transporterhverv.
Tilsvarende skal det, når vi implementerer EU-regler, ske på en måde, så vi ikke stiller danske transportører dårligere end deres konkurrenter i resten af EU.
Det er også vigtigt, at vi med politiets mellemkomst kontrollerer håndhævelsen af EU-reglerne og de danske regler for transporterhvervet.
Lad mig nævne kontrol af betaling for eurovignet for besøgende lastbiler, kontrol af køretøjernes tekniske standard, efterlevelse af køre-hvile-tids-bestemmelserne, efterlevelse af reglerne for cabotagekørsel samt efterlevelse af reglerne for miljøzoner for lastbiler i de større byer.
Hvis ikke vi sikrer en sådan effektiv kontrol, undergraver vi konkurrencekraften i den danske transportbranche, og det er ikke acceptabelt.
Lad mig som det sidste slå fast, at regeringens godsredegørelse sammen med den store trafikaftale fra den 29. januar udgør et godt politisk grundlag for den videre udvikling af dansk godstransport, så den til stadighed er effektiv, miljørigtig, dynamisk og udviklingsorienteret.
Kort sagt: Transportministeren har fremlagt en redegørelse med gods i.